PAGE  
1

                      [image: image1.png]



REPUBLIKA HRVATSKA

KARLOVAČKA ŽUPANIJA

 [image: image2.png]


 OPĆINA LASINJA
OPĆINSKO VIJEĆE
KLASA:024-04/26-01/3
URBROJ:2133-19-1-26-4
Lasinja, 13.  kolovoza 2026. 

Z  A  P  I  S  N  I  K

        s 9. redovne sjednice Općinskog vijeća Općine Lasinja, održane dana 13. kolovoza 2026. godine u općinskoj vijećnici u Lasinji, Lasinjska cesta 19, s početkom u 16:00 sati. 

Nazočni vijećnici: Matija Prigorac, Mirko Jušinski, Draga Pavek, Josip Erega, Marta
                             Zmajlović Naglić, Lucija Maslak,  Viktorija Tomšić, Miroslav Juras
Odsutne  vijećnice: Martina Marušić Britvec i Zrinka Milovac (ispričale su se)

Ostali nazočni:- Marijo Perčić, općinski načelnik
                        - Katarina Bortiek, pročelnica JUO
                        - Katarina Anne Žumbar

Zapisničarka: Nevenka Panijan
Gospodin Matija Prigorac, predsjednik Općinskog vijeća, otvorio je devetu redovnu sjednicu, pozdravio sve nazočne te zahvalio na odazivu. Konstatirao je da je nazočnošću 8 vijećnika  ispunjen uvjet za pravovaljano odlučivanje. Istaknuo je da je svoje sudjelovanje na sjednici pravovremeno najavila gospođa Katarina Anne Žumbar te joj je isto odobreno. Predložio je sljedeći dnevni red:
1. Aktualni sat

2. Usvajanje zapisnika s prethodne sjednice 

3. Prijedlog Odluke  o sufinanciranju boravka djece u dječjim vrtićima i obrtima za čuvanje djece

4. Prijedlog Zaključka o prihvaćanju Polugodišnjeg izvješća o radu Općinskog načelnika Općine Lasinja za razdoblje 1.01. - 30.06.2026. godine 

5. Prijedlog Pravilnika o provedbi postupka jednostavne nabave

6. Prijedlog Odluke o donošenju I. izmjene i dopune Urbanističkog plana uređenja Gospodarsko proizvodne zone Lasinja

7. Prijedlog Odluke o donošenju I. izmjene i dopune Urbanističkog plana uređenja

         plana uređenja "Lovački dom"

8. Prijedlog Odluke o načinu pružanja javne usluge sakupljanja komunalnog                       

       otpada na području Općine Lasinja

Drugih prijedloga za izmjene i dopune nije bilo te je jednoglasno, uz nazočnost 8 vijećnika, koji su glasovali „ZA“ usvojen sljedeći

                                                    d n e v n i   r e d:

1. Aktualni sat

2. Usvajanje zapisnika s prethodne sjednice 

3. Prijedlog Odluke  o sufinanciranju boravka djece u dječjim vrtićima i obrtima za čuvanje djece

4. Prijedlog Zaključka o prihvaćanju Polugodišnjeg izvješća o radu Općinskog načelnika Općine Lasinja za razdoblje 1.01. - 30.06.2026. godine 

5. Prijedlog Pravilnika o provedbi postupka jednostavne nabave

6. Prijedlog Odluke o donošenju I. izmjene i dopune Urbanističkog plana uređenja Gospodarsko proizvodne zone Lasinja

7. Prijedlog Odluke o donošenju I. izmjene i dopune Urbanističkog plana uređenja
         plana uređenja "Lovački dom"

8. Prijedlog Odluke o načinu pružanja javne usluge sakupljanja komunalnog                       

        otpada na području Općine Lasinja

Prešlo se na rad prema utvrđenom dnevnom redu.

Ad 1.) Aktualni sat

Predsjedavajući je otvorio aktualni sat, pozdravio gošću, gospođu Žumbar, te se ispričao zbog greške s mailom. Napomenuo je da načelnik nema potreba za izlaganjem, pozvao je nazočne vijećnike da se uključe.
Gospođa Viktorija Tomšić pitala je hoće li se prilikom izgradnje gospodarske zone i prostor za “reciklažno dvorište” izmjestiti na drugu lokaciju.

Gospodin Marijo Perčić je odgovorio da nije o tome razmišljano. Trenutno prostor služi kao spremište za spremnike koje je Općina nabavila za sakupljanje otpada, nakon promjene davatelja usluge. U postupku je ishođenje dokumentacije za poduzetnički centar pa će se više znati nakon ishođenja.
Gospođa Lucija Maslak pitala je da li je u planu obnova ceste u Desnom Sredičkom, put kroz polje Maslaki – Pržići.
Gospodin Marijo Perčić odgovorio je  da je cesta u dobrom stanju, za sada nema kamena, ali kroz neku godinu će se riješiti.
Gospođa Draga Pavek napomenula je da je kontejner u Desnim Štefankima pun, na što je načelnik odgovori da se prati stanje i da je naručeno pražnjenje.

Gospodin Josip Erega istaknuo je da je u Desnim Štefankima veliki požar i vanjska društva dolaze na intervenciju.
Gospodin Marijo Perčić dodao je da ima informacije o tome, no još nije otišao zbog sjednice, stoga moli za razumijevanje te da se sjednica što prije završi.

Predsjedavajući je zatim pozvao i gošću da se uključi, ako želi.

Gospođa Katarina Anne Žumbar je zahvalila te istaknula primjer ilegalnog kampiranja u kamenolomu, ne zna je li netko upoznat s tim, što nije samo po sebi problem, no kamperi pale vatre, iskrcavaju tankove i ostavljaju smeće i druge nečistoće. Unatrag 2-3 tjedna svaku večer ima nekog. Pitala je hoće li se nešto poduzeti zbog smeća i prevencije požara?

Gospodin Marijo Perčić je ogovorio da je nešto čuo, kao što navraćaju i „pod Pećinom”, za sada se mogu  postaviti znakovi nadzora, zabrane kampiranja i zabrane odlaganja otpada, koji su već naručeni, Općina nije vlasnik i ne može poduzeti druge mjere.

Drugih prijava za raspravu nije bilo te je predsjedavajući zaključio aktualni sat.
Ad 2.) Usvajanje zapisnika s prethodne sjednice
Bez rasprave, jednoglasno s 8 glasova “ZA”, donesen je 
Z  a  k  l  j  u  č  a  k

        Zapisnik s 8. redovne sjednice Općinskog vijeća Općine Lasinja usvaja se, bez primjedbi.

Ad 3.) Prijedlog Odluke  o sufinanciranju boravka djece u dječjim vrtićima i obrtima za čuvanje djece
       Bez rasprave, jednoglasno, s 8 glasova “ZA”,  usvojena je

O d l u k a
       o sufinanciranju boravka djece u dječjim vrtićima i obrtima za čuvanje djece (tekst odluke, KLASA:024-04/26-02/3, URBROJ:2133-19-1-26-2, sastavni je dio zapisnika).
Ad 4.) Prijedlog  Zaključka o prihvaćanju Polugodišnjeg izvješća o radu Općinskog načelnika Općine Lasinja za razdoblje 1.01. - 30.06.2026. godine 

Predsjedavajući je dao riječ općinskom načelniku.

Gospodin Marijo Perčić  pozdravio je nazočne i čestitao gospođi Marti na prinovi. Istaknuo je da nema potrebe čitati izvješće, najbitnije je da je Općina likvidna, financije su u plusu. U tablici 2 su aktualni projekti: sportski tereni su u postupku javne nabave; biciklistička staza je ugovorena, radovi kreću u rujnu; rekonstrukcija vodovoda je ugovorena kroz 2 projekta te sufinanciranjem općine i VIK-a;  modernizacija NC u Sjeničaku je u postupku javne nabave; igralište u Štefankima je u izradi; oprema za vrtić je ugovorena, dolazi sljedeći tjedan; pješačko-biciklistička staza u Ribičkoj ulici je završena; uređenje autobusnog stajališta je u postupku nabave. 
Gospođa Viktorija Tomšić pitala je  koja je vrijednost projekta rekonstrukcije vodovoda te hoće li se riješiti cijev uz igralište.
Gospodin Marijo Perčić odgovorio je da u trenutku pripreme izvješća još nije bilo sve poznato, jučer je potpisan sporazum s VIK-om, na 140.000,00 eura. Ovim sredstvima bi se zamijenio najkritičniji dio, a s Hrvatskim vodama se pregovara zasebni cjevovovod od crpne stanice do vodospreme, koji bi riješio problem hidrauličkih udara. Istaknuo je da je problem zamućenja vode vode smanjen, čemu je doprinijelo čišćenje kanala u Crnoj Dragi. 

Cijev uz igralište riješit će se u sklopu rekonstrukcije, problem je puknuće ispod glavne ceste, koje komplicira postupak.

Gospođa Viktorija Tomšić istaknula je da na str. 5 izvješća piše da je izdano 10785 rješenja za komunalnu naknadu, pretpostavlja da je tiskarska greška, na što joj je odgovoreno da je ispravan podatak 1085 te će se ispraviti u izvješću.

    Bez rasprave, sa 7 glasova “ZA”, uz 1 suzdržan glas, donesen je

Z A K L J U Č A K

o prihvaćanju Polugodišnjeg izvješća o radu Općinskog načelnika 

Općine Lasinja za razdoblje 1.01. -  30.06.2026. godine

I.

Prihvaća se Polugodišnje izvješće o radu Općinskog načelnika Općine Lasinja za razdoblje 1.01. - 30.06.2026. godine.


Izvješće općinskog načelnika iz prethodnog stavka sastavni je dio ovog Zaključka.

II.


Ovaj Zaključak stupa na snagu prvog dana od dana donošenja, a objavit će se u Glasniku Općine Lasinja.

Ad 5.) Prijedlog Pravilnika o provedbi postupka jednostavne nabave

Predsjedavajući je dao riječ pročelnici JUO.
Gospođa Katarina Bortiek istaknula je da je zbog zakonske obveze, izmjene Zakona o javnoj nabavi, iz svibnja o.g., potrebno usvojiti pravilnik, s primjenom od 1. rujna. Ključno je povećanje pragova za nabavu, ugrađen je institut prigovora općinskom načelniku te povećana transparentnost jer se sve nabave iznad 15.000,00 eura moraju provoditi putem modula u EOJN.
Gospođa Viktorija Tomšić  predložila je sljedeće izmjene:

· Prag od 10.000,00 eura  umjesto 15.000,00 eura

· Stručno povjerenstvo od 3 člana, umjesto 2 člana

· Članovi povjerenstva moraju posjedovati certifikat

· U članku 8. - smatra da poziv treba slati na 3 adrese

· U članku 10. - smatra da je rok od 3 dana prekratak te bi ponude trebalo otvarati stručno povjerenstvo, a ne 1 član
· Odredbe o izuzeću su mogle biti u članku gdje se govori o iznosima
· Rok za prigovor bi trebao biti 5 dana, umjesto 3 dana

Zaključila je da je Županija odredila prag od 10.000,00 eura, smatra da ni Općina ne bi trebala drugačije, za ostalo je objasnila, ako treba može dati i pismeno.
Predsjedavajući je odgovorio da, ukoliko se radi o amandmanima, treba dostaviti sukladno poslovniku te se može glasovati o tome, sve kako nalaže poslovnik. Nakon upute predsjedavajućeg, predlagateljica je odustala od daljnje procedure.
Gospođa Katarina Bortiek pojasnila je da u Zakonu piše da sve iznad 15.000,00 eura mora ići kroz eOglasnik, a nabava robe i usluga iznad 25.000,00 eura te nabava radova iznad 45.000,00 eura putem javne objave. Dalje nije propisano, ostavljeno je naručiteljima na izbor. Stari zakon nije išao tako detaljno, sada ide, što je super. Svatko može procijeniti i prilagoditi svojim potrebama i mogućnostima. Može se staviti prag od 10.000,00, no to ponekad nepotrebno komplicira jer, ako se nešto propiše, onda se po tome mora i postupati. Sve procedure utječu na trajanje postupaka, a u nekim situacijama to produljuje. Općina ima 3 službenika, bez načelnika; u nekim postupcima, zbog sukoba interesa, potrebno je izuzimanje; certifikat za nabavu ima samo pročelnica, može se desiti da završi na bolovanju; jednostavno nemamo dovoljno osoba ili moramo tražiti vanjske suradnike. 

Predsjedavajući je dodao  da ne bi trebalo komplicirati, posebno u situacijama kad treba biti pragmatičan i žuran, ali u okviru zakona. Nije dobro uspoređivanje s drugim JLS jer nemaju svi jednake pretpostavke. Smatra da je ovim prijedlogom pravilnika dobro procijenjeno kako će biti optimalno raditi.
       Nakon kraće rasprave, sa 7 glasova “ZA”, uz 1 glas “PROTIV”, usvojen je
Pravilnik 
       o provedbi postupka jednostavne nabave (tekst  akta, KLASA:024-04/26-02/4, URBROJ:2133-19-1-26-1,  sastavni je dio zapisnika).
Ad 6.) Prijedlog Odluke o donošenju I. izmjene i dopune Urbanističkog plana uređenja Gospodarsko proizvodne zone Lasinja
Predsjedavajući je otvorio raspravu.
Gospođa Viktorija Tomšić pozdravila je ideju otvaranja zone te, budući da je u PP predložena proizvodnja energije, zamolila da se objasni što se misli pod „kogeneracijsko postrojenje”, u članku 1. pod „Namjena prostora”.

Gospodin Marijo Perčić odgovorio je da najprije mora pojasniti zašto se krenulo. Uvedeni su ePlanovi, Ministarstvo je ponudilo sredstva te se krenulo zbog toga što  RH to želi unificirati, no sustav ima neka ograničenja,  ovo su preddefinirani podaci iz istog, stoga je za pojašnjenje najrelevatniji izrađivač, može nazvati gospođu Vanu Rodin Kružić, što je i učinio.
Gospođa Viktorija Tomšić ponovila je pitanje i zamolila pojašnjenje.  Istaknula je da ljudi pušu na hladno, poučeni iskustvom, te su zabrinuti hoće li tu biti spalionica otpada.
Gospođa Vana Rodin Kružić odgovorila je da se to nije mijenjalo u odnosu na postojeći plan, ali se moralo prilagoditi novom sustavu, nisu dodavali ništa novo. Što se tiče kogeneracije korigirano je na način da se cijela zona može priključiti (što nije bilo prije) uz mogućnost priključenja naselja Lasinja. U pravilima provedbe, unutar dokumenta „Obrazloženje prostornog plana”, na str. 13. i 14., je točno definirana namjena.
Gospodin Miro Jušinski istaknuo je da nije zadovoljan što se uopće planira energana. Što Općina time dobiva, zašto se ne planiraju solari, što ako dođe do zagađivanja prostora, lokacija je blizu centra Lasinje. Puno je argumenata protiv te on osobno nije za to. No, otišlo se predaleko, ali što će se događati dalje, pristajemo na proizvodnju struje od drva, a u zraku će biti štetne čestice, što mi kao zajednica imamo od toga. Možda on neopravdano strahuje, ali imao je potrebu reći svoje mišljenje.
Predsjedavajući je dodao da će se svatko realan složiti s činjenicom da ne želimo dovoditi tešku industriju, ovaj UPU govori o tome, članak 4. st.1. točka 2.d. Odredbi za provođenje ističe koje djelatnosti su isključene. Doći će na red i studija koja će razraditi detaljnije. 

Gospodin Mirko Jušinski nastavio je da ne zna što Općina dobiva s tom energanom, ali zna što gubi, tu je možda netko došao s idejom samo da dobije sredstva. U njegovom mandatu također je nuđeno, no nije raspravljao o tome.
Gospodin Marijo Perčić istaknuo je uvjete HROTE-a, odnosno prodaju struje po povlaštenim cijenama, a kod kogeneracije je još dodatno da se proizvodi i toplinska energija, što znači da nitko ne može doći i proizvoditi samo struju, a da ne znaju što će s toplinskom energijom. Tu piše 2000 kW, što i nije nekakva snaga, a oni isprojektirano imaju 500 kW te još moraju naći rješenje za toplinsku energiju. Općina neće imati veliku financijsku korist, ali imat će druge  benefite kao npr. zapošljavanje, doseljavanje, komunalnu naknadu i doprinos (ukoliko ih ne oslobodi). Također, stečeno je više iskustva oko izrade studija tako da se zna na što treba paziti.
Gospođa Viktorija Tomšić zaključuje da su građevinske dozvole donesene, koliko je shvatila, možda bi bilo dobro da se stavi ograničenje za snagu, onda nema trošenja drugih vrsta goriva.
        Nakon kraće rasprave,  sa 7 glasova “ZA”, uz 1 suzdržan glas, usvojena je

O d l u k a
       o donošenju I. izmjene i dopune Urbanističkog plana uređenja Gospodarsko proizvodne zone Lasinja (tekst  odluke, KLASA:350-03/24-39/1, URBROJ:2133-19-1-26-70, sastavni je dio zapisnika).
Ad 7.) Prijedlog Odluke o donošenju I. izmjene i dopune Urbanističkog plana uređenja plana uređenja "Lovački dom"

       Bez rasprave, jednoglasno, s 8 glasova “ZA”, usvojena je

O d l u k a
       o donošenju I. izmjene i dopune Urbanističkog plana uređenja plana uređenja "Lovački dom"

(tekst  odluke, KLASA:350-03/24-39/2, URBROJ:2133-19-1-26-54, sastavni je dio zapisnika).

Ad 8.) Prijedlog Odluke o načinu pružanja javne usluge sakupljanja komunalnog  otpada na području Općine Lasinja

Predsjedavajući je uvodno istaknuo potrebu za usklađenjem fiksnog iznosa cijene usluge sa stvarnim troškovima poslovanja davatelja usluge, zbog porasta troškova odvojenog prikupljanja otpada, porasta cijene energenata te troškova radne snage. Podjsetio je i na prijedlog bivšeg koncesionara  i pokušaj značajnog poskupljenja usluge.
Gospođa Viktorija Tomšić pitala je kako će se riješiti vikendaši i korisnici koji nemaju potrebe za 2 odvoza. Istaknula je da su kazne premale.
Gospodin Marijo Perčić odgovorio je da on osobno, od početka suradnje, inzistira na čipiranju, no problem je što ostali osnivači nisu zainteresirani. Nije problem u čipovima, već u ostaloj opremi. Predlagao je da se troškovi nabave podijele na 4 dijela te da svaka općina dodatno nabavi čipove za svoje korisnike, kao što smo nabavili i spremnike, budući da Eko-flor nije htio prodati postojeće. No, još uvijek nema dogovora. Korisnici pojedinačno mogu rješavati svoje potrebe te tražiti da im se smanji zaduženje i broj odvoza.
Gospođa Katarina Bortiek odgovorila je da je zakonom propisano da kazna može iznositi najviše do iznosa godišnje cijene usluge. 

    Nakon kraće rasprave, jednoglasno, sa 8 glasova “ZA” usvojena je
O d l u k a
       o načinu pružanja javne usluge sakupljanja komunalnog otpada na području Općine Lasinja (tekst  odluke, KLASA:024-04/26-02/5, URBROJ:2133-19-1-26-1, sastavni je dio zapisnika).

Budući da je dnevni red iscrpljen, predsjedavajući je zaključio 9. redovnu sjednicu.  

Završeno u  17:20 sati.

      Zapisničarka                                            Predsjednik Općinskog vijeća

     Nevenka Panijan                                          Matija Prigorac, mag.educ.hist. 
__________________________________________________________________________________________

Općinsko vijeće Općine Lasinja – zapisnik s 9. redovne sjednice 


